钦定古今图书集成/明伦汇编/氏族典/第107卷 > 裴绅
## 钦定古今图书集成/明伦汇编/氏族典/第107卷 > 裴绅

按《山西通志》：“绅，字子书，系出闻喜，裴度之后。元时有
泽民者，以功授银符，领平阳事，始定居于蒲，遂为蒲
人。嘉靖戊戌进士，授行人，擢监察御史，督理长芦盐
课。禽郑尚书仆私贩置之法，弹尚书夺俸，迄代无私
贩者。按真定，增修紫荆诸关，蒙白金文绮之赐。按浙
江上海防数十事，檄臬司问都御史戮平民报首功”，
迁山东提学副使。崇实学，绝请谒，人不得干以私。升
河南参政，补四川。擢江西按察使司、河南右布政使。
拜都察院右佥都御史，巡抚陕西。延绥之警，提旅遏
其南下。宁夏之警，拒斩首功八十级，以捷闻。奏添西
安参将，以实内地。劾忻城伯枉道扰民，上命著为令。
征还，忻城伯惧，自杀。寻以山东提学怨家中飞语，听
调归里。五年卒；年五十有五。赐祭一坛。